**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 02 Μαρτίου 2017, ημέρα Πέμπτη και ώρα 13.30΄, στην **Αίθουσα «Προέδρου Αθανασίου Κωνστ. Τσαλδάρη» (223),** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Αγροτικής Ανάπτυξης και Τροφίμων «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν για συνεργασία στον τομέα της γεωργίας».

Στη συνεδρίαση παρέστη ο Υπουργός Αγροτικής Ανάπτυξης και Τροφίμων, κ. Ευάγγελος Αποστόλου, καθώς και αρμόδιοι υπηρεσιακοί παράγοντες.

 Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Δημαράς Γιώργος, Δημητριάδης Δημήτρης (Μίμης), Δρίτσας Θεόδωρος, Γιαννακίδης Στάθης, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ξυδάκης Νίκος, Ουρσουζίδης Γιώργος, Παπαδόπουλος Νίκος, Καστόρης Αστέριος, Σέλτσας Κωνσταντίνος, Καρασαρλίδου Φρόσω, Σιμορέλης Χρήστος, Μάρδας Δημήτριος, Συρμαλένιος Νίκος, Τελιγιορίδου Ολυμπία, Τζάκρη Θεοδώρα, Τριανταφυλλίδης Αλέξανδρος, Αθανασίου Χαράλαμπος, Κουκοδήμος Κωνσταντίνος, Αντωνίου Μαρία, Γιόγιακας Βασίλειος, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Κόνσολας Εμμανουήλ, Χαρακόπουλος Μάξιμος, Μπούρας Αθανάσιος, Σκρέκας Κωνσταντίνος, Βλάσης Κωνσταντίνος, Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Τάσσος Σταύρος, Λαμπρούλης Γεώργιος, Μωραΐτης Νικόλαος, Καμμένος Δημήτριος, Λαζαρίδης Γεώργιος, Αμυράς Γεώργιος, Γεωργιάδης Μάριος και Θεοχάρης Θεοχάρης (Χάρης).

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Αγροτικής Ανάπτυξης και Τροφίμων «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν για συνεργασία στον τομέα της γεωργίας». Είναι παρών και ο κ. Ευάγγελος Αποστόλου, ο Υπουργός Αγροτικής Ανάπτυξης και Τροφίμων. Θα δώσουμε 7 λεπτά για κάθε Εισηγητή και όποιος Βουλευτής θέλει να μιλήσει πρέπει να γραφτεί στη λίστα. Ξεκινάμε με τον Εισηγητή του ΣΥΡΙΖΑ τον κύριο Παπαδόπουλο.

ΝΙΚΟΣ ΠΑΠΑΔΟΠΟΥΛΟΣ (Εισηγητής του ΣΥΡΙΖΑ): Ευχαριστώ κυρία Πρόεδρε. Κύριοι Βουλευτές, κύριε Υπουργέ. Κατ’ αρχήν δεν ξέρω αν μπορούμε να προσθέσουμε κάτι, επειδή το πρώτο άρθρο αναφέρεται στη συνεργασία στον τομέα της γεωργίας μεταξύ της Ελληνικής Κυβέρνησης και της Δημοκρατίας του Αζερμπαϊτζάν. Εδώ λοιπόν, αναφέρετε ονομαστικά ποια προϊόντα θα μπορούν να είναι σε αυτή την συνεργασία και απ’ ότι μπορώ να δω δεν αναφέρονται προϊόντα ζωοκομίας. Δηλαδή, δεν αναφέρεται η φέτα, το γιαούρτι, γίνονται αναφορές μόνο για την εκτροφή ζώων και ζωοτροφών. Αν μπορούμε μέσα σε αυτή τη συμφωνία, να προσθέσουμε -υπογράφηκε από τον κύριο Βενιζέλο- και άλλα προϊόντα, όπως το «βαρύ πυροβολικό» την κτηνοτροφία, το βαμβάκι κλπ. Δεν καταλαβαίνω γιατί δεν μπήκαν τα γαλακτοκομικά προϊόντα. Καλό θα ήταν να μπουν μέσα στη συμφωνία.

Να περάσουμε τώρα στη σύμβαση αυτή καθαυτή, η οποία επιδιώκει τη συνεργασία των λαών. Νομίζω ότι στα αγροτικά προϊόντα αυτή η συνεργασία θα είναι καλοδεχούμενη και από εμάς φυσικά, αλλά πιστεύω και από το Αζερμπαϊτζάν. Ειδικότερα, η ελληνική κυβέρνηση, η ελληνική δημοκρατία και τα δύο συμβαλλόμενα μέρη πιστεύω ότι τη συνεργασία θα την τιμήσουν, επιθυμώντας να την υλοποιήσουν σε ένα πολύ μεγάλο βαθμό. Θεωρώντας, ότι η ενδυνάμωση της συνεργασίας μεταξύ των δύο χωρών στον τομέα της γεωργίας και σε τομείς συναφείς με την γεωργία, θα είναι οπωσδήποτε αμοιβαία επωφελής, λαμβάνοντας υπόψη ότι η ελληνική δημοκρατία ως κράτος-μέλος της Ε.Ε. υποχρεούται να τηρεί και τις νομοθεσίες της Ε.Ε. και να λειτουργεί σύμφωνα με αυτήν, οπότε κυρώνεται και έχει την ισχύ που ορίζει το άρθρο 28 παράγραφος 1 του Συντάγματος, η συμφωνία μεταξύ κυβέρνησης της ελληνικής δημοκρατίας και της κυβέρνησης της δημοκρατίας του Αζερμπαϊτζάν.

Η συνεργασία στον τομέα της γεωργίας υπογράφτηκε στις 16 Ιουνίου 2014. Εδώ θα ήθελα να κάνω και μια άλλη παρατήρηση: εάν αυτές οι συμφωνίες θα μπορούν να έχουν έναν ταχύτερο ρυθμό υλοποίησης, διότι τα ζητήματα τα οποία θα αναπτύξω παρακάτω νομίζω ότι χρήζουν μεγάλης προσοχής και μιας μεγάλης ταχύτητας. Η συνεργασία στον τομέα της γεωργίας, της βιομηχανίας, των τροφίμων, της φυτικής παραγωγής, ελαίων και του ελαιόλαδου, του καπνού, του βαμβακιού, της καλλιέργειας, των σπόρων, αναπαραγωγής και εκτροφής ζώων, των ζωοτροφών, της φυτοπροστασίας, της καταπολέμησης των παρασίτων, των κτηνιατρικών θεμάτων και της μετασυλλεκτικής επεξεργασίας θα υλοποιείται μέσω της ανταλλαγής επιστημόνων, τεχνικών πληροφοριών και τεκμηρίωσης.

Δεύτερον, της ανταλλαγής γενετικού και βιολογικού υλικού.

Τρίτον, της ανταλλαγής πληροφοριών και εμπειριών επιστημόνων, της ανταλλαγής πληροφοριών σχετικών με τις τεχνικές άρδευσης, συστήματα παροχής νερού, σύγχρονες τεχνολογίες, ανταλλαγή επισκέψεων εμπειρογνωμόνων και συμβούλων. Επίσης στη διοργάνωση προγραμμάτων κατάρτισης, εκπαίδευσης, σεμιναρίων, της ανταλλαγής πληροφοριών, εμπειριών στους τομείς των προτύπων, των ελέγχων ποιότητας, της επισήμανσης, της εμπορίας, της βιολογικής παραγωγής και της προστασίας γεωγραφικών ενδείξεων των αγροπεριβαλλοντικών θεμάτων και διαχείριση γης και χαρτογράφησης, της ενθάρρυνσης των μικρών επιχειρήσεων για συνεργασία μεταξύ συνεταιριστικού και ιδιωτικού τομέα των δύο χωρών. Αυτό αναφέρεται περισσότερο ως προς το πρώτο άρθρο. Το δεύτερο αναφέρεται για την διασφάλιση της συνεργασίας και τη συνέχεια των σχέσεων που προβλέπεται από το άρθρο 1, τα συμβαλλόμενα μέρη μεταξύ τους συνιστούν μια μεικτή επιτροπή ελληνο-αζέρικη, για την προώθηση αυτής της συνεργασίας στον τομέα της γεωργίας.

Η μεικτή επιτροπή για τη συνεργασία του τομέα της γεωργίας θα αποτελείται από εκπροσώπους του ΥΠΑΤ και του Υπουργείου Γεωργίας της Δημοκρατίας του Αζερμπαϊτζάν. Η μεικτή επιτροπή θα είναι υπεύθυνη για τη διευκόλυνση υλοποίησης της παρούσας συμφωνίας, για την ανασκόπηση και την καταγραφή των εξελίξεων που θα λαμβάνουν χώρα στο μεσοδιάστημα μεταξύ των δύο συνόρων της, στην εξέταση και υιοθέτηση προτάσεων, συνεργασία συγκεκριμένα πεδία των τομέων που αναφέρονται στο άρθρο 1. Η μεικτή επιτροπή θα συνέρχεται πιλοτικά και εναλλακτικά την Ελλάδα και στο Αζερμπαϊτζάν σε ημερομηνίες που θα καθορίζονται από την διπλωματική οδό.

Στο άρθρο 3, όλες οι δαπάνες που θα προκύπτουν από την ανταλλαγή επισκέψεων και εμπειρογνωμόνων και συμβούλων θα καλύπτονται από την αποστέλλουσα χώρα, εκτός αν συμφωνηθεί διαφορετικά. Η χώρα υποδοχής πρέπει να ενημερώνεται για τις επισκέψεις ένα μήνα πριν την άφιξη. Τα συμβαλλόμενα μέρη θα διευρύνουν τις δυνατότητες εξασφάλισης χρηματοδοτικών πόρων από την Ε.Ε. και διεθνείς οργανισμούς και χρηματοδοτικούς φορείς. Εκ μέρους των συμβαλλομένων μερών αναλαμβάνονται η οικονομική χρηματοδότηση που υπόκεινται σε χρησιμότητα χρηματοδοτικών πόρων των δύο πλευρών. Το άρθρο 4, του Υπουργείο Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας του Αζερμπαϊτζάν, θα ενεργούν ως συντονιστικές αρχές για την υλοποίηση της παρούσας συμφωνίας. Το άρθρο 5, αναφέρεται για την παρούσα συμφωνία όπου δύναται να τροποποιείται με αμοιβαία συγκατάθεση οποιασδήποτε τροποποίησης εάν χρειαστεί να συντρέχουν και προβλέπεται στο άρθρο 6 για τις διαδικασίες αυτής.

Η παρούσα συμφωνία θα τεθεί σε ισχύ κατά την ημερομηνία παραλαβής της τελευταίας γραπτής γνωστοποίησης, με την οποία τα συμβαλλόμενα μέρη γνωστοποιούν εκατέρωθεν δια της διπλωματικής οδού ότι έχουν ολοκληρωθεί οι απαιτούμενες κατά της δημοκρατικής τους έννομης τάξης διαδικασίες για να τεθεί σε ισχύ η συμφωνία. Στο άρθρο 7, αυτή η συμφωνία συνάπτεται για μια περίοδο πέντε ετών και θα ανανεώνεται αυτόματα, διαδοχικά περιόδους πέντε ετών, εκτός εάν καταγγελθεί εγγράφως δια της διπλωματικής οδού, από ένα από τα συμβαλλόμενα μέρη, τουλάχιστον έξι μήνες πριν λήξει της αρχικής οπωσδήποτε εκπόνησης περιόδου ισχύος.

Ευχαριστώ, αυτά ήθελα να πω, ήθελα όμως να κάνω και κάποιες άλλες παρατηρήσεις, αλλά μπορώ να τις κάνω και στην Ολομέλεια, μαζί με κάποιες προτάσεις που αναφέρονται για αυτή την επιτροπή, για το πώς πρέπει να δουλεύει, κατά τη γνώμη μου, τα χρηματοοικονομικά της και κατά πόσο θα πρέπει σύντομα αυτές οι επιτροπές να υλοποιούν αυτές τις συμφωνίες. Εάν πάρουμε υπόψη ότι υπογράφτηκε το 2014 και το συζητάμε το 2017, εάν έχουμε αυτούς τους ρυθμούς, δεν ξέρω ποιο είναι το νόημά τους και το πώς θα μπορούν να βοηθήσουν την ελληνική οικονομία. Τέλος, επανέρχομαι κύριε Υπουργέ, για το εάν μπορούμε να βάλουμε και άλλα προϊόντα, τα προϊόντα τα οποία είπα προηγουμένως στην ομιλία μου και ειδικά την φέτα. Σας ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Κατσαφάδος, Εισηγητής της Ν.Δ..

ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Εισηγητής της Ν.Δ.): Ευχαριστώ κυρία Πρόεδρε. Κύριε Υπουργέ, κυρίες και κύριοι συνάδελφοι, συζητάμε σήμερα την Κύρωση μιας Συμφωνίας η οποία ήταν αποτέλεσμα των ενεργειών της προηγούμενης Κυβέρνησης. Υπογράφηκε αυτή η συμφωνία στις 16 Ιουνίου του 2014 - και πραγματικά θα συμφωνήσω με τον κ. συνάδελφό κ. Υπουργέ - γιατί τόσο καιρό μετά; γιατί έχει τόση μεγάλη καθυστέρηση; Γιατί όχι νωρίτερα ούτως ώστε να μπορέσουμε να κερδίσουμε όσο το δυνατόν περισσότερα οφέλη; Σίγουρα η Ν.Δ. έχει μια ξεκάθαρη άποψη σε ό,τι έχει να κάνει με τον αγροτικό τομέα, η Ν.Δ. πιστεύει και στηρίζει τέτοιες ενέργειες, τέτοιες συνεργασίες και σχέσεις οι οποίες πρέπει να δημιουργηθούν με τις υπόλοιπες χώρες ώστε να μπορέσουμε να τονίσουμε τον συγκριτικά ποιοτικό χαρακτήρα τον οποίο έχουν τα ελληνικά αγροτικά προϊόντα, σε σχέση με τα αγροτικά προϊόντα άλλων χωρών.

Ενδεικτικά για να το πόσο χρήσιμη είναι αυτή η συμφωνία την οποία κάνουμε με τη χώρα του Αζερμπαϊτζάν, θα ήθελα να σας παραθέσω δύο στοιχεία. Το πρώτο έχει να κάνει με τα στοιχεία τα οποία το Αζερμπαϊτζάν, οι εξαγωγές της Ελλάδας το 2012 ανήλθαν στα 11 εκατ. ευρώ και ξέρετε δυστυχώς, κύριε Υπουργέ, πιο μπροστά από τα αγροτικά προϊόντα είναι τα φαρμακευτικά προϊόντα, οι διακοσμητικές πέτρες, τα γλυκά, τα ενδύματα από δενόδερμα και οι συσκευασίες κλιματισμού. Καταλαβαίνετε λοιπόν τη χαμηλή θέση την οποία καταλαμβάνουν τα αγροτικά προϊόντα σε ό,τι έχει να κάνει με τις εξαγωγές σε αυτή τη χώρα. Επίσης θα ήθελα να σας πω ότι κάτω από τα στοιχεία τα οποία έστειλε το Υπουργείο Εξωτερικών από το Μπακού, αυτό το οποίο σημείωσε πάρα πολύ μεγάλη άνοδο στις εξαγωγές της Ελλάδας ως προς το Αζερμπαϊτζάν σε σχέση με τα αγροτικά προϊόντα, είναι οι κομπόστες ροδάκινου. Πραγματικά αναρωτιόμαστε, πόσα περισσότερα θα ήταν τα οφέλη εάν έτρεχαν αυτές οι συμφωνίες και αν υπήρχε μια καλύτερη στόχευση και μια καλύτερη οργάνωση σε ό,τι έχει να κάνει με το ελαιόλαδο, με τις εξαγωγές φρούτων και γενικά με τα προϊόντα τα οποία έχουν σχέση με τον αγροτικό τομέα. Εδώ κ. Υπουργέ, αυτό το οποίο δεν χωράει καμία αμφιβολία, είναι ότι η Ν.Δ. συμφωνεί και θα ψηφίσει αυτήν την κύρωση του νόμου, αλλά θα έπρεπε να κάτσουμε και να κάνουμε μια σοβαρή συζήτηση, σε ότι έχει να κάνει με τον αγροτικό τομέα.

Ξέρουμε τα συγκριτικά πλεονεκτήματα, τα οποία έχει η χώρα μας και καταλαβαίνουμε αυτή τη δύσκολη οικονομική κρίση, την οποία αντιμετωπίζει η πατρίδα μας και σίγουρα ο αγροτικός τομέας και τα αγροτικά προϊόντα θα μπορούσαν να αποτελέσουν έναν πυλώνα , για να μπορέσουμε να αυξήσουμε τον πλούτο μας. Θα μπορούσαν να είναι ένας πυλώνας, για να μπορέσουν υπάρχουν νέες θέσεις εργασίας, νέες θέσεις απασχόλησης, κυρίως για τους νέους ανθρώπους, αρκεί να υπάρχει συγκεκριμένο σχέδιο, στόχευση και κίνητρα, γιατί με όλη αυτή την υπερφορολόγηση, την οποία βιώνουν οι αγρότες στις μέρες μας, μόνο αντικίνητρο είναι το να είσαι νέος αγρότης, παρά κίνητρο. Αυτό, λοιπόν, είναι ένα πάρα πολύ σημαντικό θέμα για το αν θα μπορέσει η χώρα μας με βάση ένα πολύ σοβαρό σχέδιο, το οποίο θα λειτουργεί στην εξωστρέφεια, την οποία πρέπει να έχει ο αγροτικός τομέας σήμερα, για το πώς θα μπορέσουμε να κατακτήσουμε και να κερδίσουμε όσο το δυνατόν μεγαλύτερο μερίδιο στην αγορά όχι μόνο με τα αγροτικά προϊόντα, αλλά και με τη μεταποίηση των αγροτικών προϊόντων, με την κτηνοτροφία και με άλλους τομείς. Πώς θα μπορούσαμε να συνδυάσουμε τον αγροτικό τομέα και την αξιοποίηση των πλεονεκτημάτων, τα οποία έχουμε και με άλλους άξονες της οικονομίας, όπως είναι ο τουρισμός, η φαρμακευτική βιομηχανία και η εστίαση. Όλα αυτά, όμως, χρειάζονται σχέδιο και οργάνωση και να απαλλαγούμε από ιδεοληψίες και αυτό είναι το μεγάλο ζητούμενο, κύριε Υπουργέ.

Εμείς ψηφίζουμε αυτή την κύρωση, η οποία, όπως είπα και στην αρχή, είναι προϊόν της δικής μας πρωτοβουλίας, που είχαμε αναλάβει από το καλοκαίρι του 2014 και πραγματικά προβληματιζόμαστε για αυτή την πολύ μεγάλη καθυστέρηση με την οποία έρχεται στη Βουλή. Αυτό που θα ζητούσαμε είναι να ανοίξει μια μεγάλη συζήτηση για το πώς θα μπορέσουν τα ελληνικά προϊόντα με άλλες συμφωνίες και με άλλες χώρες εντός και εκτός της Ε.Ε. να έχουν το χώρο, που πραγματικά τους ανήκει.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει η κυρία Ζαρούλια.

ΕΛΕΝΗ ΖΑΡΟΥΛΙΑ (Ειδική Αγορήτρια του Λαϊκού Συνδέσμου – Χρυσή Αυγή): Οι διμερείς σχέσεις μεταξύ της Ελληνικής Δημοκρατίας και της Δημοκρατίας του Αζερμπαϊτζάν ξεκινούν από το 1992, οπότε και συνήφθησαν διπλωματικές σχέσεις, ενώ από το 1993 ξεκινά η λειτουργία Ελληνικής Πρεσβείας στο Μπακού σηματοδοτώντας το πρώτο άνοιγμα της ελληνικής διπλωματικής αρχής στις χώρες του Καυκάσου. Κατά τη διάρκεια αυτών των χρόνων οι σχέσεις Ελλάδος - Αζερμπαϊτζάν έχουν χαρακτηριστεί ως καλές, ενώ το 2014 θεωρείται, ότι βρίσκονται σε ένα ποιοτικά καινούργιο και πιο υψηλό επίπεδο ανάπτυξης.

Το 2014, κατά την επίσκεψή του, ο Πρόεδρος Δημοκρατίας του Αζερμπαϊτζάν συνοδευόταν από τον Υπουργό Εξωτερικών της χώρας, ο οποίος υπέγραψε με τον τότε Υπουργό Εξωτερικών Ευάγγελο Βενιζέλο μνημόνιο συνεργασίας για θέματα Ευρωπαϊκής Ενώσεως και συμφωνία συνεργασίας στον τομέα της γεωργίας και της νεολαίας. Σήμερα, τρία χρόνια μετά εξετάζουμε την κύρωση της συμφωνίας στον τομέα της γεωργίας. Προτού αναφερθώ στην κύρωση αυτή καθ΄ αυτή, θέλω να σταθώ στο εισαγωγικό σημείωμα τόσο της Αιτιολογικής Έκθεσης όσο και της κύρωσης. Για ποιο ακριβώς λόγο σε μια διμερή συμφωνία συνεργασίας γίνεται ιδιαίτερη μνεία στην τήρηση των υποχρεώσεων της Ελλάδος απέναντι στην Ε.Ε.; Έχει υπάρξει κάποια σύσταση από την Ευρωπαϊκή Επιτροπή που το επιτάσσει ή μήπως διακυβεύονται συμφέροντα εις βάρος της Ελλάδος και αυτή η σημείωση αποτελεί ένα καμπανάκι υπενθύμισης των υποχρεώσεων, που μας έχουν επιβληθεί έναντι της Ε.Ε.; Είναι η δεύτερη κύρωση μέσα σε λίγες μέρες που έρχεται με αυτή τη σημείωση και μας βάζει σε σκέψεις.

Σε ό,τι αφορά τώρα την κύρωση, περιλαμβάνει 7 άρθρα, με τα οποία ορίζεται η συνεργασία των δύο χωρών στους τομείς της γεωργίας, της βιομηχανίας τροφίμων, της φυτικής παραγωγής, των ελιών και του ελαιολάδου, του καπνού, του βαμβακιού, της καλλιέργειας φρούτων και λαχανικών και σε άλλους σχετικούς τομείς.

Συνιστάται μια ελληνοαζέρικη Μεικτή Επιτροπή αποτελούμενη από εκπροσώπους των συναρμόδιων Υπουργείων Αγροτικής Ανάπτυξης της Ελλάδος και του Αζερμπαϊτζάν, όπου σύμφωνα με την Έκθεση του Γενικού Λογιστηρίου του Κράτους η δαπάνη για έξοδα παραστάσεων τριμελούς αντιπροσωπείας διάρκειας τριών ημερών κάθε φορά εκτιμάται στο ποσό των 3000 ευρώ και θα καλύπτεται από τις πιστώσεις του Υπουργείου Αγροτικής Ανάπτυξης και Τροφίμων. Βεβαίως, τα συμβαλλόμενα μέρη θα πρέπει να διερευνήσουν τις δυνατότητες εξασφάλισης χρηματοδοτικών πόρων από την Ε.Ε. και Διεθνείς Οργανισμούς. Η παρούσα συμφωνία θα έχει διάρκεια πέντε χρόνια με δυνατότητα ανανέωσης, ενώ δύναται να καταγγελθεί ή να τροποποιηθεί μέσω της διπλωματικής οδού.

Θα κάνω τώρα μερικές παρατηρήσεις.

Είναι γνωστό, ότι η εξωτερική πολιτική της Ελλάδος εδράζεται στο σεβασμό του διεθνούς δικαίου και στην προσήλωση στις αρχές της καλής γειτονίας. Αυτό πρέπει να επιτυγχάνεται διαχρονικά και σταθερά και όχι ευκαιριακά ή επιλεκτικά έχοντας πάντα ως γνώμονα το εθνικό συμφέρον. Η δε Ε.Ε. έχει θεσμοθετήσει την ευρωπαϊκή πολιτική καλής γειτονίας, η οποία διέπει τις σχέσεις της με τους γείτονες προς ανατολάς, συμπεριλαμβανομένου του Αζερμπαϊτζάν. Βάσει αυτής της πολιτικής χάραξης έχουν συναφθεί διμερείς συμφωνίες εταιρικής σχέσης και συνεργασίας μεταξύ των εμπλεκόμενων χωρών και της Ε.Ε., βάσει των οποίων έχουν αναλάβει τη δέσμευση να προασπίζουν κοινές αξίες και να προάγουν την οικονομία της αγοράς, τη βιώσιμη ανάπτυξη και να μειώνουν τη φτώχεια.

Η Ε.Ε. από την πλευρά της παρέχει χρηματοδοτική τεχνική και μακροοικονομική συνδρομή και παρέχει μια δέσμη μέτρων που συμβάλουν στην ανάπτυξη αυτών των χωρών. Το Αζερμπαϊτζάν είναι μία δυναμικά αναπτυσσόμενη χώρα της περιοχής του Νοτίου Καυκάσου. Η αποβιομηχάνιση της χώρας οδήγησε στην αύξηση της ανεργίας, αλλά τα τελευταία χρόνια καταβάλλεται σημαντική προσπάθεια με απόφαση του ίδιου του Προέδρου για την ανάπτυξη μεταξύ άλλων και της αγροτικής οικονομίας όπου αναζητούνται ευκαιρίες από τους αρμόδιους φορείς και συνδέσμους για ανταλλαγή τεχνογνωσίας με ξένες χώρες. Αυτή την αναζήτηση έρχεται προφανώς να καλύψει η παρούσα Συμφωνία με τη χώρα μας. Όπως έχει επανειλημμένα τονίσει ο Πρέσβης του Αζερμπαϊτζάν Rahman Mustafayev, είναι πολύ σημαντική η εμπειρία και η τεχνογνωσία που μπορεί να προσφέρει η Ελλάδα στον τομέα της ευρωπαϊκής ολοκλήρωσης και της συνεργασίας με την Ε.Ε..

Μολαταύτα, η πολιτική ηγεσία της χώρας δεν επιθυμεί την ένταξη στην Ε.Ε., θεωρεί ότι είναι μέρος ενός ευρύτερου γεωπολιτικού και πολιτιστικού χώρου. Αναμφισβήτητα παίζει έναν στρατηγικά σημαντικό ρόλο στις σχέσεις μεταξύ της Ε.Ε. με την Κεντρική Αξία και φυσικά με τον μουσουλμανικό κόσμο. Ο τομέας τον οποίο επιθυμούν οι Αζέροι να συνεργαστούν μαζί μας, μπορεί να δικαιολογηθεί καθώς η εγχώρια παραγωγή δεν καλύπτει τις ανάγκες του πληθυσμού και συνεπώς πραγματοποιούνται εισαγωγές κυρίως σιτηρών ρυζιού και ζάχαρης. Σύμφωνα με εκπροσώπους της χώρας καταβάλλονται προσπάθειες για τον εκσυγχρονισμό των ελαιοκαλλιεργειών και τη διάδοση στην εγχώρια αγορά των προϊόντων ελιάς και του ελαιόλαδου τα οποία σήμερα μετέχουν ελάχιστα στις διατροφικές συνήθειες του αζερικού πληθυσμού. Η Ελλάδα δεν αποτελεί κύριο εμπορικό εταίρο του Αζερμπαϊτζάν παρά το γεγονός ότι το εύρος των εξαγώγιμων προϊόντων της θα επέτρεπε κατόπιν συστηματικών προσπαθειών την είσοδό τους στην αζερική αγορά.

Σ’ αυτό το σημείο θα ήθελα να τονίσω ότι δεν μπορούμε να παραβλέψουμε το γεγονός πως η παρούσα συμφωνία αφορά μόνο την ανταλλαγή τεχνογνωσίας, πληροφοριών, προγράμματα κατάρτισης εκπαίδευσης και την ανταλλαγή εμπειριών σε αγροπεριβαλλοντικά θέματα, σε ζητήματα διαχείρισης γης και χαρτογράφησης. Η μόνη αναφορά στην ανάπτυξη της επιχειρηματικότητας, είναι η ενθάρρυνση των μεικτών επιχειρήσεων συνεργασίας μεταξύ του συνεταιριστικού και του ιδιωτικού τομέα των δύο χωρών. Η συνεργασία λοιπόν αφορά όπως προείπα την ανταλλαγή πληροφοριών και τεχνογνωσίας και όχι επενδύσεις στην περιφέρεια του συμβαλλόμενου μέρους. Αυτό γίνεται διότι λόγω του ιδιοκτησιακού καθεστώτος στο Αζερμπαϊτζάν, η αγορά γης από αλλοδαπούς, δεν επιτρέπεται.

Συνεπώς, η καλλιέργεια καθίσταται εφικτή μόνο μέσω μεικτών επιχειρήσεων με επιτόπιους εταίρους. Αντιθέτως, αυτό δεν παρεμποδίζει τους επιχειρηματίες που δραστηριοποιούνται στο Αζερμπαϊτζάν να το χρησιμοποιήσουν ως πύλη εσόδου στην Ελλάδα και να εγκαθιδρύσουν τα δικά τους παραρτήματα ή να συνάψουν σχετικές συμφωνίες. Δέον να σημειωθεί ότι το 36% των επιχειρήσεων που δραστηριοποιούνται στο Αζερμπαϊτζάν είναι τουρκικές και μάλιστα με επενδύσεις της τάξης των 2,1 δις δολαρίων. Είναι γεγονός ότι το Αζερμπαϊτζάν διατηρεί στενές σχέσεις με την Άγκυρα και αποτελεί μία προέκταση της Τουρκίας στη Μέση Ανατολή ως ένας ακόμα γεωστρατηγικός άξονας μαζί με την Ουκρανία, το Ιράν, την Κίνα και τη Νότιο Κορέα, μέσω των οποίων οι ΗΠΑ επιθυμούν να ελέγξουν και να κυριαρχήσουν στην Ευρασία. Η πολιτική των Αζέρων είναι εξόχως φιλική προς την Τουρκία και στην πραγματικότητα το κράτος τους είναι δορυφόρος της.

Αυτό δεν μπορούμε να το παραβλέψουμε, αλλά ούτε και αντισταθμίζεται από δηλώσεις τύπου «το Αζερμπαϊτζάν μπορεί να αποτελέσει παράθυρο για την έξοδο των ελληνικών προϊόντων στις χώρες της Κεντρικής Ασίας και στην Κίνα, ενώ αντίστοιχα η Ελλάδα μπορεί να αποτελέσει παράθυρο στις ευρωπαϊκές αγορές για Αζερικές εταιρείες». Σαφώς και η συγκεκριμένη συμφωνία ήταν γεωστρατηγικά επιλεγμένη από την προηγούμενη κυβέρνηση της οποίας το «θεάρεστο» έργο συνεχίζει η σημερινή. Πέραν αυτών και σε ότι αφορά το θέμα της εύρεσης χρηματοδοτικών πόρων στη συμφωνία αναφέρεται ότι αυτοί θα προκύψουν από την Ε.Ε. και από διεθνείς οργανισμούς. Είναι σαφές ότι η Ε.Ε. χρηματοδοτεί το Αζερμπαϊτζάν στο πλαίσιο της πολιτικής γειτονίας, όπως προανέφερα. Ποιοι είναι οι διεθνείς οργανισμοί, ποια είναι τα συγκεκριμένα προγράμματα μέσω των οποίων θα χρηματοδοτηθούν, τα μέσα υλοποίησης της συνεργασίας;

Αν υποψήφιος χρηματοδότης είναι η ευρωπαϊκή τράπεζα ανασυγκρότησης και ανάπτυξης, τότε θα πρέπει να πούμε ότι αυτή η τράπεζα έχει εκφράσει τις ανησυχίες της για την έλλειψη δημοκρατίας στο Αζερμπαϊτζάν και είναι από τις αιτίες που μπορεί να διακοπεί η χρηματοδότηση του ΤΑΠ ύψους 1,5 δισεκατ. ευρώ. Η χρηματοδότηση αυτή αφορά τον τομέα της ενέργειας έναν τομέα άκρως προσοδοφόρο. Είναι δυνατόν να συγκριθεί με την ανάπτυξη της γεωργίας όταν δεν υπάρχουν οι κατάλληλες υποδομές, η κατάλληλη εκπαίδευση, τα κατάλληλα κίνητρα και με ποια ανταπόδοση; Μήπως σε αυτή την περίπτωση θα κληθεί η Ελλάδα μέσω της αναπτυξιακής συνεργασίας να προσφέρει χορηγίες στην αναπτυσσόμενη χώρα των Αζέρων όπως έχει κάνει και κατά το παρελθόν;

Είναι αδιανόητο στην τρέχουσα δυσμενή οικονομική συγκυρία, το φιλόδοξο σχέδιο «Αζερμπαϊτζάν 2020: Προοπτικές για το Μέλλον», του Προέδρου Ιλχάμ Αλίγιεφ, που αφορά στην αυτοτελή οικονομία της χώρας μέσω της αγροτικής παραγωγής του τομέα των υπηρεσιών του τουρισμού, των κατασκευών των νέων τεχνολογιών κλπ, να πραγματοποιηθεί μέσω ευγενικής χορηγίας της Ελλάδος. Άλλωστε οι τομείς αυτοί δεν έχουν αναπτυχθεί τόσο πολύ ούτε στην Ελλάδα και κυρίως δεν έχουν δοθεί τα κατάλληλα κίνητρα. Πώς, λοιπόν, θα γίνουν οι πυλώνες ανάπτυξης μιας άλλης χώρας; Δεν θα έπρεπε πρωτίστως να έχουν λυθεί τα δικά μας ζητήματα και να έχει ενισχυθεί ο αγροτικός τομέας στη χώρα μας, καθώς αναμφισβήτητα ο πρωτογενής τομέας αποτελεί την πραγματική βάση της οικονομίας.

Δεν πρέπει να ξεχνάμε ότι πρόκειται για μια χώρα με την νοοτροπία ενός μουσουλμανικού, στην πλειονότητά του, κόσμου και συνεπώς αντιμετωπίζουμε αρνητικά την ανάπτυξη στενότερων επιχειρηματικών σχέσεων με τη χώρα μας, τη στιγμή μάλιστα που είναι αμφίβολο το εάν θα υπάρξει αμοιβαίο όφελος από αυτή την συμφωνία. Η Ελλάδα των μνημονίων δεν αντιμετωπίζεται ως ισότιμος εταίρος των ευρωπαίων, πόσο μάλλον των Αζέρων. Δεν μπορούμε να επιτρέψουμε την είσοδο της Τουρκίας δια της πλαγίας οδού στη χώρα μας. Υπό αυτή την έννοια δεν μπορούμε να υπογράψουμε καμία συμφωνία, κανένα μνημόνιο συνεργασίας και μάλιστα χωρίς να διατυπώνεται τα πραγματικά κίνητρα του Αζερμπαϊτζάν. Για το λόγο αυτό καταψηφίζουμε. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Τζελέπης, Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ.

ΜΙΧΑΗΛ ΤΖΕΛΕΠΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Ευχαριστώ, κυρία Πρόεδρε. Συζητάμε σήμερα στην Επιτροπή Παραγωγής και Εμπορίου την κύρωση συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν και ιδιαίτερα στον τομέα της γεωργίας. Πρόκειται για μια συμφωνία, η οποία όπως ακούστηκε εδώ υπογράφτηκε από τις 16 Ιουνίου του 2014. Έρχεται μετά από δυόμισι χρόνια για κύρωση, σήμερα, στη Βουλή. Μετά τις μεγάλες και πρόσφατες αποφάσεις για ιδιωτικοποιήσεις και την κατασκευή του διαδριατικού αγωγού TAP, έχει ανοίξει ένα μεγάλο κεφάλαιο στις σχέσεις μεταξύ των δύο χωρών. Έτσι, θεωρώ ότι με την υπογραφή αυτών των συμφωνιών δόθηκε και παράλληλα το σύνθημα για την ελληνοαζερική συνεργασία σε επιχειρηματικό επίπεδο και ιδιαίτερα στη γεωργία. Εμείς, ερχόμαστε μετά από καθυστέρηση δυόμισι χρόνων, να κυρώσουμε μια συμφωνία, όπου συμφωνούμε και εμείς ότι είναι σε θετική κατεύθυνση και ενισχύει την συνεργασία μεταξύ των δύο χωρών. Είμαστε σύμφωνοι ως προς το περιεχόμενο της συμφωνίας, άλλωστε το εμπορικό ισοζύγιο μεταξύ των δύο χωρών είναι αρνητικό, ακόμη και σήμερα, για τη χώρα μας. Λόγω των κλιματολογικών συνθηκών στη Δημοκρατία του Αζερμπαϊτζάν, επιτρέπεται η καλλιέργεια μόνο σιτηρών και καλαμποκιού, καθώς και ελαχίστων φρούτων. Έτσι έχουμε ένα μεγάλο πεδίο ούτως ώστε να καλύψουμε ανάγκες του πληθυσμού που αυτή τη στιγμή κάνουν αθρόες εισαγωγές, όπως είναι τα σιτηρά, το ρύζι, το καλαμπόκι και το λάδι.

Άρα, θα πρέπει άμεσα, εμείς από τη δική μας πλευρά, μέσω αυτής της κύρωσης της συμφωνίας που κατ’ εμέ δεν είναι εάν θα πρέπει να μπουν και άλλα προϊόντα, κτηνοτροφικά ή οτιδήποτε άλλο. Το κύριο βάρος θεωρώ ότι θα πρέπει να εστιασθεί και μέσω του προγράμματος αγροτικής ανάπτυξης σχετικά με την εξωστρέφεια της αγροτικής παραγωγής, στις εμπορικές εκθέσεις, σε συναντήσεις και συνέδρια μεταξύ των δύο χωρών. Πρέπει να δείξουμε τα συγκριτικά πλεονεκτήματα που έχουν τα δικά μας αγροτικά προϊόντα. Ιδιαίτερα στα προϊόντα που η Δημοκρατία του Αζερμπαϊτζάν είναι ελλειμματική, όπως προανέφερα, εμείς μπορούμε κάλλιστα να καλύψουμε αυτό το κενό. Άλλωστε, αυτό το χρονικό διάστημα όπου υπήρξε, τα τελευταία δέκα χρόνια, η συνεργασία σε εμπορικό επίπεδο, εκτός από τις κομπόστες σε φρούτα, οι άλλες εξαγωγές ήταν σε δομικά υλικά και ιδιαίτερα σε μάρμαρο, ηλεκτρολογικό εξοπλισμό και μικρές ποσότητες σε λιπάσματα. Δεν είχαμε εμπορικές συναλλαγές σε αυτό το κομμάτι και σωστά έρχεται η συμφωνία, όπου δίνει το κύριο βάρος στις εμπορικές συναλλαγές, ιδιαίτερα στα αγροτικά προϊόντα.

Κρίνουμε από την πλευρά μας ότι είναι μια ιδιαίτερα ωφέλιμη συνεργασία, γι' αυτό ακριβώς το λόγο και θεωρώ ότι μπορεί να δώσει μια εξωστρέφεια στον πρωτογενή μας τομέα. Δεν θα αναφερθώ σε άλλα άρθρα, συμφωνούμε. Οι όροι και οι προϋποθέσεις συνεργασίας επάνω στον πρωτογενή τομέα για να ενισχύσουμε τις εξαγωγές μας. Λέμε «ναι», γιατί ενισχύεται η θέση της χώρας μας στις διεθνείς αγορές και δίνουν τη δυνατότητα να επεκτείνουμε τους τομείς δραστηριότητας που μπορούμε πραγματικά να ανταποκριθούμε ως χώρα. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μωραϊτης.

ΝΙΚΟΛΑΟΣ ΜΩΡΑΪΤΗΣ (Ειδικός Αγορητής του Κ.Κ.Ε.): Ευχαριστώ κυρία Πρόεδρε. Η Κύρωση της Συμφωνίας μεταξύ της Ελλάδας και του Αζερμπαϊτζάν είναι προώθηση στον τομέα της γεωργίας και της κτηνοτροφίας, στην ουσία είναι προώθηση των καπιταλιστικών αγροτικών επιχειρήσεων που δραστηριοποιούνται στον τομέα αυτό. Έρχεται σαν συνέχεια της Συμφωνίας του 1994, που στόχευε στην προώθηση της καπιταλιστικοποίησης του Αζερμπαϊτζάν μετά τις ανατροπές και τη διάλυση της Σοβιετικής Ένωσης. Αυτή τη συμφωνία την διαμόρφωσε η συγκυβέρνηση της Ν.Δ.- ΠΑ.ΣΟ.Κ. τον Ιούνιο του 2014, με πρωτεργάτη τον τότε Αντιπρόεδρο της Κυβέρνησης, Ευάγγελο Βενιζέλο.

Είναι συμφωνία διείσδυσης των ελληνικών επιχειρηματικών ομίλων στην αγροτοδιατροφική αλυσίδα σε αυτή τη χώρα , στις κατευθύνσεις όμως, που βάζει η ίδια η Ε.Ε. στην περιοχή της Κασπίας, βλέποντας και αγορές και πέραν του Αζερμπαϊτζάν. Δηλαδή, βλέποντας αγορές γενικότερα στην περιοχή, με συντονιστές τα αντίστοιχα υπουργεία των δύο κυβερνήσεων, όπως προβλέπεται στο άρθρο 4. Ενώ, στο άρθρο 3, προβλέπετε ότι θα κάνετε τα πάντα ώστε να διασφαλίζετε και οικονομικούς πόρους για να μπορέσουν να γιγαντώσουν τις δραστηριότητές τους με «ζεστό, τζάμπα» χρήμα αυτές οι επιχειρήσεις, στο άρθρο 1, στην τελευταία παράγραφο, προβλέπεται η ενθάρρυνση μικτών ιδιωτικών επιχειρήσεων μεταξύ των δύο χωρών. Δηλαδή, αυτή η συμφωνία στοχεύει στην γιγάντωση της δράσης των μεγάλων ομίλων που δραστηριοποιούνται στο χώρο της αγροτικής παραγωγής. Δηλαδή, αυτές θα είναι καπιταλιστικές αγροτικές επιχειρήσεις και ιδιαίτερα στον τομέα της μεταποίησης και της εμπορίας. Αναφέρεται καθαρά στην αρχή του άρθρου 1.

 Συνεργασία στον τομέα τροφίμων και της βιομηχανίας. Κι εμείς ρωτάμε: Ποιος ωφελείται από αυτό; Ο μικρός και ο μεσαίος παραγωγός που είναι πνιγμένος στα χρέη, αυτός που θα μπορέσει να μεταποιήσει αύριο, τη στιγμή που του παίρνουν κοψοχρονιά τη σοδιά ή σε πολλές περιπτώσεις του παίρνουν τη σοδειά απλήρωτη; Είναι τεράστια υποκρισία ο ισχυρισμός ότι αυτή η συμφωνία θα ωφελήσει τους παραγωγούς. Για παράδειγμα, αναφέρεται στην συμφωνία, ότι θα υπάρξει συνεργασία στον καπνό, στην αμπελουργία, στην οινοπαραγωγή. Κι εμείς ρωτάμε: Θα ωφελήσει τους συγκεκριμένος καπνοπαραγωγούς στη χώρα μας, που τους έδιωξε βίαια η αντιαγροτική πολιτική της Ε.Ε., που στην κυριολεξία αναφώνησε την καπνοκαλλιέργεια από τη χώρα; Θα ωφελήσει βέβαια τις μεγάλες καπνοβιομηχανίες όπως την Phillips Morris. Ιδιαίτερα ρωτάμε, θα ωφελήσει τους αμπελουργούς; Τη στιγμή που τους οδηγείτε στο να ξεριζώνουν τα αμπέλια τους και τους βάζετε φόρο στο κρασί; Γι' αυτό λέμε καθαρά, ότι τέτοιες συμφωνίες είναι μακριά από τα συμφέροντα των μεσαίων αγροτοκτηνοτρόφων και των δύο χωρών. Εξυπηρετείτε τα σχέδια για κέρδη των μεγάλων επιχειρήσεων, είναι στους σχεδιασμούς της άρχουσας τάξης των δύο χωρών, που με τις ευλογίες της Ε.Ε. και των κυβερνήσεών της, παίρνουν φθηνά τα προϊόντα των αγροτών και των κτηνοτρόφων για να μεγαλώσουν τα κέρδη τους. Αυτό ακριβώς κάνουν τέτοιες συμφωνίες., βαθαίνουν την εκμετάλλευση, είναι καλά εργαλεία για την εφαρμογή της αντιαγροτικής πολιτικής.

Βέβαια, η συγκυβέρνηση σημερινή και το κόμμα του ΣΥΡΙΖΑ, που στο παρελθόν κατήγγειλε τέτοιες συμφωνίες, τώρα τις παρουσιάζει σαν πολιτική εξωστρέφειας και ανάπτυξης. Η αλήθεια, είναι ακόμα ότι παίρνετε τη σκυτάλη από τις προηγούμενες κυβερνήσεις για να εξυπηρετήσετε τα συμφέροντα την κερδοφορία των επιχειρηματικών ομίλων. Μα αυτή σας την πολιτική, θα επιταχυνθεί το ξεκλήρισμα των φτωχομεσαίων αγροτοτηνοτρόφων. Το κάνετε αυτό, γιατί κι εσείς όπως και οι προηγούμενες κυβερνήσεις, υλοποιείτε την πολιτική της Ε.Ε. έχετε «εργαλείο» της αγροτικής μας πολιτικής την Κοινή Αγροτική Πολιτική, την ΚΑΠ. Προωθείτε το μοντέλο ενίσχυσης της καπιταλιστικής αγροτικής παραγωγής. Αυτό το μοντέλο παραγωγής είναι το πετυχημένο για την Ε.Ε. των μονοπωλίων και τις αστικές Κυβερνήσεις. Δηλαδή τι έχουμε, τι συζητάμε σήμερα εδώ; Μια συμφωνία μεταξύ δύο καπιταλιστικών χωρών που εξυπηρετεί τα συμφέροντα, τους σχεδιασμούς των επιχειρηματικών ομίλων στον χώρο της αγροτοδιατροφής.

Για όλους αυτούς τους λόγους, καταψηφίζουμε τη συμφωνία μεταξύ Ελλάδας και Αζερμπαϊτζάν. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής ): Συνεχίζουμε με τον Ειδικό Αγορητή των Ανεξάρτητων Ελλήνων, τον κ. Λαζαρίδη.

ΓΕΩΡΓΙΟΣ ΛΑΖΑΡΙΔΗΣ(Ειδικός Αγορητής των Ανεξάρτητων Ελλήνων): Σας ευχαριστώ, κυρία Πρόεδρε. Πριν μιλήσω για τη Συμφωνία θα ήθελα να μιλήσω για μια τροπολογία την οποία καταθέσαμε οι Ανεξάρτητοι Έλληνες και η οποία έχει να κάνει με ένα θέμα, το οποίο έχει ξεσηκώσει την κοινωνία. Έχουμε απέξω τον κόσμο, ο οποίος έχει έρθει από τη Μάνη, μιλάω για την ανάρτηση των δασικών χαρτών. Επάνω στη Μακεδονία «βράζει» το σύμπαν. Καταθέσαμε μια τροπολογία και θα ήθελα να πω δύο λόγια πάνω σε αυτό.

Η ανάρτηση και η κύρωση των δασικών χαρτών αποτελούσε υποχρέωση της χώρας μας. Επί 40 χρόνια ουδεμία προσπάθεια έγινε προκειμένου να αποσαφηνιστεί ποια έκταση είναι δασική ή μη. Οι πιο κάτω αναφερόμενες προτάσεις διατάξεων νόμου, όπως λέει η αιτιολογική έκθεση, διπλασιάζουν την προθεσμία. Ζητάμε να διπλασιαστεί η προθεσμία υποβολής ενστάσεων από 60 σε 120 ημέρες κατά των δασικών χαρτών. Επίσης, ζητούμε την ανάκληση από την Διοίκηση όλων των πράξεων αναδάσωσης που αφορούν χαρακτηρισμούς δασικών εκτάσεων που αφορούν αγροτικές εκτάσεις, χωρίς έξοδα και ενστάσεις από τους ενδιαφερόμενους ιδιοκτήτες. Και τρίτον, προβλέπουν ότι οι εκτάσεις που είναι ενταγμένες στο Σύστημα Ενισχύσεων του Ο.Π.Ε.Κ.Ε.Π.Ε. θεωρούνται αγροτικές προ-υφιστάμενες, μάλιστα του έτους 1975.

Η πρωτοβουλία αυτή κρίθηκε απόλυτα αναγκαία, αφού η στρεβλή κατάσταση που δημιουργήθηκε το 2014 από την χωρίς επαρκείς οδηγίες ανάθεση των δασικών χαρτών σε ιδιωτικές εταιρείες από την τότε Κυβέρνηση, δημιούργησε σωρεία προβλημάτων και οδήγησε στην ανεξέλεγκτη έκδοση πράξεων αναδάσωσης σε αγροτικές εκτάσεις, πράγμα που θα οδηγούσε με βάση την κείμενη νομοθεσία, σε υποχρέωση του Δημοσίου να απαλλοτριώσει της εκτάσεις αυτές και σε περίπτωση που δεν ολοκληρώνονται οι απαλλοτριώσεις να επιστρέψει τις εκτάσεις στους ιδιώτες. Όπως γίνεται αντιληπτό, η απαράδεκτη αυτή κατάσταση οφείλεται στην πρόχειρη οργάνωση της σύνταξης των δασικών χαρτών από ιδιωτικές εταιρείες το 2014 από την τότε Κυβέρνηση.

Για το λόγο αυτό προτείνουμε τις παρακάτω νομοθετικές ρυθμίσεις.

 Η παράγραφος 1 του άρθρου 15 του ν. 3889/2010 να τροποποιηθεί ως εξής: «*κατά του περιεχομένου του δασικού χάρτη που αναρτήθηκε, επιτρέπεται η υποβολή αντιρρήσεων μέσα σε αποκλειστική προθεσμία 120 ημερών από την ημερομηνία που ορίζεται στην πρόκληση υποβολής αντιρρήσεων της παραγράφου 2 του άρθρου 14 του παρόντος νόμου.*». Και επίσης, να προστεθεί η παράγραφος 6 στον ίδιο αριθμό, στην περίπτωση που στον δασικό χάρτη εμφανίζονται αγροτικές εκτάσεις ως δασικές ή αναδασωτέες, ότι «*δεν απαιτείται η υποβολή αντιρρήσεων και οι σχετικές πράξεις χαρακτηρισμού ή αναδάσωσης ανακαλούνται από τη Διοίκηση οίκοθεν, πλην των περιπτώσεων που έχει εκδοθεί δικαστική απόφαση για την νομιμότητα των πράξεων.».* Στο άρθρο 3 παράγραφος 7 του νόμου 998/1989 να προστεθεί εδάφιο ως εξής: «*οι αγροτικές εκτάσεις που είναι ενταγμένες στο σύστημα άμεσων ενισχύσεων του Ο.Π.Ε.Κ.Ε.Π.Ε. θεωρούνται ως απλό τεκμήριο αγροτικές, προ του έτους 1975, των οποίων η υφή της βλάστησης διαπιστώθηκε διοικητικά από τον Ο.Π.Ε.Κ.Ε.Π.Ε. ανατρέχουσας της πραγματικής κατάστασης αυτών προ του έτους 1975.*».

Θα αναφερθώ εκτενέστερα και σε κάποια παραδείγματα, κατά την συζήτηση στην Ολομέλεια, όπως για παράδειγμα για τα απαράδεκτα φαινόμενα που έχουμε, με στοιχεία του Εθνικού Κτηματολογίου και Χαρτογράφησης, όπου εμφανίζεται σε ποσοστό 80% η περιοχή του Γαλατσίου ως αναδασωτέα. Το ίδιο συμβαίνει και για το 52% των δασικών χαρτών για την περιοχή της ανατολικής Αττικής και για άλλες αρκετές περιοχές όπου δεν αναγνωρίζονται πράξεις και αποφάσεις των Επιτροπών Απαλλοτριώσεων του ΄29 ή πρωτόκολλα των Επιτροπών Απαλλοτριώσεων του ΄32 και τα λοιπά, με αποτέλεσμα να έχουμε πολύ μεγάλα προβλήματα και στη Μακεδονία και στη Θράκη και από την περιοχή της Πελοποννήσου, όπου έξω διαμαρτύρονται οι άνθρωποι. Εν πάση περιπτώσει, θα αναφερθώ εκτενέστερα στην Ολομέλεια.

Κυρίες και κύριοι συνάδελφοι, καλούμαστε να κυρώσουμε σήμερα ένα μνημόνιο συνεργασίας μεταξύ των συναρμόδιων Υπουργείων Αγροτικής Ανάπτυξης της Ελλάδας και του Αζερμπαϊτζάν στο τομέα της γεωργίας, μια κίνηση συνεργασίας που μόνο αμοιβαία οφέλη μπορεί να αποφέρει στα δύο μέρη. Το νομοσχέδιο προβλέπει συνεργασία στους τομείς γεωργίας, βιομηχανίας τροφίμων, φυτικής παραγωγής, ελαίων, ελαιολάδου, καπνού, βαμβακιού, καλλιέργειας λαχανικών και φρούτων, αμπελουργίας, οίνων, σπόρων, αναπαραγωγής και εκτροφής ζώων, ζωοτροφών, φυτοπροστασίας, καταπολέμησης παρασίτων και κτηνιατρικών θεμάτων, καθώς και μετασυλλεκτικής επεξεργασίας.

Οι δύο χώρες με το συγκεκριμένο μνημόνιο, επιδιώκουν την ενίσχυση της συνεργασίας τους με στόχο να καλύψουν ανάγκες σε προϊόντα με μεγάλη ή αυξανόμενης ζήτησης στις εγχώριες αγορές, καθώς και τεχνολογική συνεργασία σε τομείς συναφείς με τη γεωργία. Οι επιπτώσεις και τα πιθανά οφέλη για αγροτικά προϊόντα υψηλής ποιότητας και διατροφικής αξίας με εξαγωγικό προσανατολισμό, όπως τα οπωροκηπευτικά, οι οίνοι, το ελαιόλαδο και τα προϊόντα με γεωγραφική ένδειξη, είναι πολύ σημαντικά για τις οικονομίες και κυρίως για οικονομίες του νότου που διατηρούν το πλεονέκτημα της παραγωγής λόγω γεωκλιματικών συνθηκών, άρα και εμείς προσβλέπουμε σε εμπορικές συμφωνίες θετικές για την χώρα μας και τους παραγωγούς μας.

Μεταξύ άλλων, η συμφωνία προβλέπει ανταλλαγή τεχνικών πληροφοριών γενετικού και βιολογικού υλικού από φυτά και ζώα για επιστημονικούς σκοπούς, ανταλλαγή πληροφοριών στο κομμάτι έρευνας, κοινά σεμινάρια, εμπορικές εκθέσεις κ.ά. που θα δώσει την δυνατότητα σε αγρότες, εμπόρους, να βελτιώσουν σπόρους για τη βιοποικιλότητα, για την ανθεκτικότητα, για την γεύση, την ποιότητα για τη διατροφή σε ένα παγκοσμιοποιημένο σύστημα διατροφής. Για την υλοποίηση της συμφωνίας, προβλέπεται στο άρθρο 2 η σύσταση εκπροσώπων των συναρμόδιων Υπουργείων Αγροτικής Ανάπτυξης της Ελλάδας και του Αζερμπαϊτζάν, ενώ τα συμβαλλόμενα μέρη πρόκειται να διερευνήσουν και δυνατότητες εξασφάλισης χρηματοδοτικών πόρων από την Ε.Ε. και τους διεθνείς οργανισμούς και γενικά συνεργασία και με τρίτες χώρες. Προσδοκούμε σε πολλαπλά οφέλη από τη συμφωνία αυτή και οφείλουμε σαν πολιτεία να θέσουμε και να παρακολουθήσουμε ένα ασφαλές πλαίσιο με τήρηση κανόνων, που θα ευνοήσουν την θέση όσων παράγουν, μεταποιούν και διακινούν αγροτικά και ιδιαίτερα ελαιοκομικά προϊόντα όπου διατηρούμε το συγκριτικό πλεονέκτημα. Οι Ανεξάρτητοι Έλληνες, στηρίζουμε την συμφωνία συνεργασίας των δύο χωρών. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει ο κ. Γεωργιάδης.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Ευχαριστώ κυρία Πρόεδρε. Κύριε Υπουργέ, αγαπητοί συνάδελφοι, σήμερα καλούμαστε να συζητήσουμε την κύρωση της συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν για μια συνεργασία στον τομέα της γεωργίας, η οποία υπεγράφη στις 16 Ιουνίου του 2014. Και βλέπουμε για ακόμη μια φορά το φαινόμενο ότι έρχεται μια κύρωση προς την Βουλή, μια διακρατική συμφωνία, ένα μνημόνιο συνεργασίας με καθυστέρηση 2,5 ετών. Σίγουρα δεν είναι η πρώτη φορά που συμβαίνει αυτό και πολύ φοβάμαι ότι δεν θα είναι ούτε η τελευταία. Αυτό που πρέπει να μας προβληματίσει σε σχέση γενικότερα με αυτή τη διαδικασία, είναι τα αντανακλαστικά που επιδεικνύουμε. Χωρίς να φέρουμε ότι φταίνε μόνο οι εκάστοτε Υπουργοί ή μόνο η Κυβέρνηση η γενικότερα ποιος φταίει. Εγώ απλά αποτυπώνω την κατάσταση. Βέβαια, όταν πρόκειται να ψηφιστούν και άλλα Μνημόνια, εκεί βλέπουμε να έρχονται με διαδικασίες του κατεπείγοντος, χωρίς καλά-καλά να έχουν καθαρογραφτεί και πολλές φορές μεταφραστεί. Για να έρθω στο προκείμενο για το οποίο συνεδριάζει η Επιτροπή μας, θα αναφέρω προκαταβολικά ότι ως Ένωση Κεντρώων, θα υπερψηφίσουμε την εν λόγω συμφωνία γιατί θεωρούμε ότι έχει θετικό πρόσημο και είναι προς τη σωστή κατεύθυνση.

Πιο συγκεκριμένα, στα θετικά συγκαταλέγουμε αυτά που ορίζονται στα άρθρα του νομοσχεδίου, τα οποία προβλέπουν μεταξύ άλλων συνεργασία στους τομείς γεωργίας, βιομηχανίας τροφίμων, φυσικής παραγωγής, ελιών, ελαιόλαδο, καπνού, βαμβακιού, αλλά και άλλα μετασυλλεκτικής επεξεργασίας θέματα. Επίσης, στην ανταλλαγή τεχνικών πληροφορίων, ανταλλαγή πληροφοριών στο κομμάτι της έρευνας, κοινά σεμινάρια, εμπορικές εκθέσεις, ανταλλαγή πληροφοριών πάνω σε αγροπεριβαλλοντικά θέματα, ζητήματα διαχείρισης γης και χαρτογράφησης και μια σειρά άλλων δράσεων που είναι προς το συμφέρον και των δύο χωρών. Επίσης στην εν λόγω συμφωνία διαβάζουμε ότι η δαπάνη για έξοδα παραστάσεων της τριμελείς αντιπροσωπείας, η οποία θα δημιουργηθεί στα πλαίσια της μικτής ερλληνοαζέρικης Αντιπροσωπείας, θα καλύπτεται από το Υπουργείο Αγροτικής Ανάπτυξης.

Θα ήθελα να ρωτήσω τον κύριο Υπουργό, αν και κατά πόσο θα επιβαρυνθεί το Ελληνικό δημόσιο περαιτέρω ή θα αναζητηθούν εναλλακτικά χρηματοδοτικοί πόροι από την Ε.Ε.. Σε ευρύτερο πλαίσιο λοιπόν, νομίζω ότι η ενίσχυση των διμερών σχέσεων μεταξύ Ελλάδας και Αζερμπαϊτζάν, είναι στρατηγικής σημασίας όχι μόνο λόγω της σημαντικής γεωπολιτικής θέσης που κατέχει αλλά, και των ενεργειακών του πηγών. Γι’ αυτό το λόγο και η Ελλάδα, πρέπει να αποτελέσει γέφυρα επικοινωνίας μεταξύ της Ε.Ε και του Αζερμπαϊτζάν, συμβάλλοντας στη σύσφιξη των εν λόγω σχέσεων. Και φυσικά, στο πλαίσιο αυτό θεωρούμε ότι και το έργο του Διαδριατικού αγωγού φυσικού αερίου του ΤΑΠ, θα δώσει ώθηση στις διμερείς σχέσεις, ανοίγοντας ένα νέο κεφάλαιο σε οικονομικό αλλά και γεωπολιτικό επίπεδο. Αναδεικνύοντας έτσι, το νέο ενεργειακό ρόλο που μπορεί να παίξει η Ελλάδα μέσω αυτής της επένδυσης.

Η Κυβέρνηση λοιπόν, πρέπει να επιδεικνύει πιο γρήγορα αντανακλαστικά με γνώμονα την εξωστρέφεια, διότι μέχρι σήμερα έχουμε γίνει μάρτυρες μιας ιδεοληπτικής αντιμετώπισης των πραγμάτων, σε σειρά ζητημάτων όπως για παράδειγμα αυτό της ΔΕΣΦΑ. Τέλος, να μην ξεχνάμε κυρία Πρόεδρε, ότι στο Αζερμπαϊτζάν, και ειδικότερα στο Μπακού διαβιεί και η Ελληνική Ομογένεια η οποία μπορεί μεν να συγκροτεί μια σχετικά μικρή κοινότητα συγκριτικά με άλλες γειτονικές χώρες, αποτελεί δε μια Κοινότητα με έντονο πολιτιστικό και ιστορικό φορτίο. Κλείνοντας, θα υπερψηφίσουμε την εν λόγω Κύρωση, όμως θεωρούμε ότι τέτοιες συμφωνίες δεν επαρκούν για να εμπεδωθεί η εξωστρέφεια. Χρειάζεται συγκροτημένο σχέδιο εκ μέρους της Κυβέρνησης με γνώμονα την ανάπτυξη και όχι την εσωστρέφεια, που πολλές φορές επιτάσσουν και προκαλούν οι όποιες ιδεοληπτικές αγκυλώσεις. Ευχαριστώ.

Στο σημείο αυτό, η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Δημαράς Γιώργος, Δημητριάδης Δημήτρης (Μίμης), Δρίτσας Θεόδωρος, Γιαννακίδης Στάθης, Θεοφύλακτος Γιάννης, Ιγγλέζη Κατερίνα, Καματερός Ηλίας, Καραγιάννης Γιάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ξυδάκης Νίκος, Ουρσουζίδης Γιώργος, Παπαδόπουλος Νίκος, Καστόρης Αστέριος, Σέλτσας Κωνσταντίνος, Καρασαρλίδου Φρόσω, Σιμορέλης Χρήστος, Μάρδας Δημήτριος, Συρμαλένιος Νίκος, Τελιγιορίδου Ολυμπία, Τζάκρη Θεοδώρα, Τριανταφυλλίδης Αλέξανδρος, Αθανασίου Χαράλαμπος, Κουκοδήμος Κωνσταντίνος, Αντωνίου Μαρία, Γιόγιακας Βασίλειος, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Κόνσολας Εμμανουήλ, Χαρακόπουλος Μάξιμος, Μπούρας Αθανάσιος, Σκρέκας Κωνσταντίνος, Βλάσης Κωνσταντίνος, Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Τάσσος Σταύρος, Λαμπρούλης Γεώργιος, Μωραΐτης Νικόλαος, Καμμένος Δημήτριος, Λαζαρίδης Γεώργιος, Αμυράς Γεώργιος, Γεωργιάδης Μάριος και Θεοχάρης Θεοχάρης (Χάρης).

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κύριος Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του ΠΟΤΑΜΙΟΥ): Ευχαριστώ κυρία Πρόεδρε, Κυρίες και κύριοι συνάδελφοι, κυρώνουμε σήμερα τη συμφωνία συνεργασίας Ελλάδας- Αζερμπαϊτζάν στα θέματα του αγροδιατροφικού τομέα. Το Ποτάμι είναι θετικό και θα σας εξηγήσω παρακάτω τους λόγους. Εν πάση περιπτώσει, αυτή η συμφωνία είναι σημαντική όχι μόνο με το Αζερμπαϊτζάν αλλά και με άλλες χώρες με τις οποίες έχουν υπογράψει ως χώρα, δεδομένου ότι ο αγροτοδιατροφικός τομέας της χώρας μας όσον αφορά την ανάπτυξη της ελληνικής οικονομίας, συμμετέχει με ποσοστό άνω του 3% του Α.Ε.Π.. Έχει πολύ πιει υψηλή συμμετοχή στην απασχόληση 12%, έναντι μόλις 5% του μέσου όρου της Ε.Ε. των 27. Ο αγροτοδιατροφικός τομέας είναι ένας τομέας με προϊόντα υψηλής ποιότητας, συμμετέχει με πάνω από το 17% των εξαγωγών και εμείς ως χώρα, παράγουμε εκατό προϊόντα προστατευόμενης ονομασίας προέλευσης ΠΟΠ ή προστατευόμενης γεωγραφικής ένδειξης, σε σύνολο 1350 σε πανευρωπαϊκό επίπεδο.

Εδώ αντιλαμβανόμαστε λοιπόν τη δυναμική και τις απεριόριστες δυνατότητες της ελληνικής γης. Ωστόσο, το μερίδιο της ελληνικής αγροτοδιατροφικής πίτας στη συνολική αξία της ευρωπαϊκής αγοράς, είναι χαμηλότερο του 5%, λόγω χαμηλού βαθμού μεταποίησης, τυποποίησης και εξαγωγών. Εκεί, λοιπόν, πρέπει να κάνουμε δουλειά. Θέλω να κάνω και ένα μικρό σχόλιο για την οικονομική και εμπορική συμφωνία της Ε.Ε. και Καναδά τη CETA, όσον αφορά τη φέτα. Όντως, η φέτα εξαιρέθηκε από τη λίστα προστατευόμενων ευρωπαϊκών τριών, ωστόσο υπήρχε και ένα θετικό βήμα, το οποίο είναι το εξής. Αν πήγαινες στον Καναδά μέχρι χθες και σε οποιοδήποτε σουπερμάρκετ, θα έβρισκες ένα κουτί τυριού που έλεγε «Greek Feta» και ήταν και από αγελαδινό γάλα. Μετά την συμφωνία Ε.Ε. και Καναδά πλέον υποχρεούνται οι παραγωγοί, τα σούπερ μάρκετ, να γράφουν στο κουτί τυρί τύπου φέτας και όχι Greek feta, και να είναι σε σημείο που το βλέπουν οι καταναλωτές να φαίνεται ότι είναι από αγελαδινό γάλα και όχι από αιγοπρόβειο εκτός αν είναι και πάλι πρέπει να αναφέρεται. Θέλω να πω ότι, ας μην είμαστε απολύτως απαισιόδοξοι σε αυτό το ζήτημα.

Βεβαίως πρέπει δεν ξέρω τον τρόπο, σε επόμενα βήματα να οδηγηθούμε σε ένα σημείο τέτοιο έτσι ώστε κανείς να μην χρησιμοποιεί ως σημείο ευκαιρίας τον όρο Ελληνική φέτα. Παρόλα αυτά δείχνει και πόσο δυνατό είναι το Ελληνικό προϊόν, μακάρι να υπήρχε τέτοια παραγωγής γάλακτος που να πουλάγαμε Greek feta από την Ιαπωνία μέχρι την Αλάσκα. Δυστυχώς δεν γίνεται, ας το δούμε διαφορετικά και μήπως με αυτό τον τρόπο, ενισχύουμε την υπεραξία της Ελληνικής φέτας και άρα, θα πρέπει να τοποθετηθούμε σε πιο στοχευμένες αγορές υψηλότερου δυναμικού και οικονομικής απόδοσης για τον Έλληνα αγρότη και κτηνοτρόφο; Αυτά τα θέτω ως ένα προβληματισμό. Εμείς λοιπόν, θα ψηφίσουμε θετικά την Κύρωση συμφωνίας. Το μόνο που ίσως χρειάζεται μια διευκρίνιση, είναι ότι δεν υπάρχει καμία αναφορά στο εκτιμώμενο όφελος σε μετρούμενα μεγέθη της συμφωνίας Ελλάδας-Αζερμπαϊτζάν για τους κτηνοτρόφους και τους γεωργούς.

Καταλήγοντας, αγαπητέ Υπουργέ, θα σας θέσω για άλλη μια φορά το ζήτημα της ανάγκης ενημέρωσης που πρέπει να μας κάνετε, για το θέμα της απάτης μιας εταιρείας πιστοποιήσεων βιολογικών προϊόντων. Είναι σκάνδαλο του 2012 αυτό. Η εν λόγω εταιρεία έδινε αβέρτα σε καλλιεργητές πιστοποιητικά, ότι τα προϊόντα τους είναι βιολογικά ενώ δεν ήταν, για να παίρνουν κάποιες επιδοτήσεις οι οποίες εκτιμώνται βάσει του πορίσματος της ΕΛΓΟ ΔΗΜΗΤΡΑ που ανέλαβε την διερεύνηση του σκανδάλου, ένα ποσό γύρω στα 9 εκατομμύρια ευρώ. Αυτό το θέμα θα πρέπει οπωσδήποτε να αντιμετωπιστεί από εσάς.

Η Επιτροπή Ελέγχου Πιστοποιήσεων η οποία είχε αναλάβει να θέσει τις ποινές και να καθαρίσει αυτό το ζήτημα του σκανδάλου, έχει να συνεδριάσει τουλάχιστον 3 χρόνια. Θέλουμε να μας το πείτε γιατί είναι σημαντικό το ζήτημα. Συζητάμε για αγροδιατροφική συνεργασία Ελλάδας- Αζερμπαϊτζάν σήμερα, αύριο με μια άλλη κλπ, δεν μπορώ να φανταστώ πόσο μεγάλο θα ήταν το σκάνδαλο και επιβαρυντικό, αν τους στέλναμε βιολογικά προϊόντα με μαϊμού πιστοποίηση. Φανταστείτε πως θα έκλεινε μια αγορά για τους αυθεντικούς βιολογικούς Έλληνες καλλιεργητές οι οποίοι θα δυσφημούνταν με αυτό τον τρόπο. Αλλά πρέπει να προστατευθεί και ο καταναλωτής. Πληρώνει κάτι παραπάνω για να πάρει προϊόντα βιολογικά που δεν έχουν φυτοφάρμακα, ζιζανιοκτόνα κλπ και στο τέλος, παίρνει μια από τα ίδια και πληρώνει και ακριβότερα αυτό που δεν είναι βιολογικό προϊόν. Άρα, αγαπητέ Υπουργέ, θέλουμε απαντήσεις σε αυτό το σκάνδαλο, σ' αυτό το ζήτημα. Σας το είχα ξανά θέσει άλλη μια φορά. Εδώ είμαστε, για να το συζητήσουμε. Ευχαριστώ.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Κυρίες και κύριοι συνάδελφοι, ολοκληρώσαμε με τον κύκλο των Εισηγητών και των Ειδικών Αγορητών και συνεχίζουμε με τους εγγεγραμμένους στον κατάλογο συναδέλφους ομιλητές. Το λόγο έχει ο κ. Καραγιάννης.

ΓΙΑΝΝΗΣ ΚΑΡΑΓΙΑΝΝΗΣ: Θα απαντήσω στον κ. Αμυρά, σχετικά με το σχόλιο που ακούστηκε από τον εισηγητή μας, ότι το πρωτόκολλο του ’14 είναι ουσιαστικά δεσμεύσεις της μεγάλης συμφωνίας της 26ης Ιουλίου 1994. Την εποχή εκείνη, λίγο μετά τη συμφωνία, βρέθηκα για επαγγελματικούς λόγους στο Μπακού και εκείνη η συμφωνία έβαλε τις πραγματικές βάσεις συνεργασίας μεταξύ των δύο χωρών. Από τότε οι διμερείς σχέσεις απέκτησαν ιδιαίτερη δυναμική, υπήρξαν συνεργασίες σε πολλούς τομείς και σήμερα, συζητάμε μια ακόμη σημαντική συνεργασία πάνω στο γεωργικό τομέα. Το Αζερμπαϊτζάν είναι μια χώρα με ένα ευρύ φάσμα επενδυτικών ευκαιριών και έχει καταστεί ελκυστικός προορισμός για άμεσες ξένες επενδύσεις. Από το 1995 μέχρι σήμερα, έχουν επενδυθεί πάνω από 220 δισ. δολάρια. Είναι ίσως ο ελκυστικότερος προορισμός για επενδύσεις και συνεργασίες σε όλη την Ευρασία.

Η μεικτή επιτροπή που θα προκύψει από το παρόν νομοσχέδιο το οποίο συζητάμε, θα πρέπει να εξετάσει το ενδεχόμενο συνεργασίας πάνω στο λάδι και τις ελιές, τα αμπέλια, τα θερμοκήπια για φρούτα και λαχανικά, τα πουλερικά, τα βοοειδή, τα προϊόντα αλιείας, τα βότανα, κυρίως το τσάι, τις ζωοτροφές κ.λπ. Οι ελληνικές εξαγωγές αγροτικών προϊόντων σήμερα στο Αζερμπαϊτζάν είναι πολύ περιορισμένες, αλλά μπορεί να προκύψει μεγάλο ενδιαφέρον αρκεί να γίνουν προσεκτικά βήματα με ποιοτικά προϊόντα, σταθερές τιμές και κατάλληλο μείγμα προώθησης. Τα ισπανικά και τα ιταλικά λάδια, που κυριαρχούν στη συγκεκριμένη αγορά, πωλούνται σε ιδιαίτερα ικανοποιητικές τιμές, ενώ υπάρχει αγοραστικό ενδιαφέρον για την ποιοτική ελιά, όπως και για προϊόντα ζαχαροπλαστικής.

Το ελληνοαζερικό επιμελητήριο παρέχει έγκαιρη ενημέρωση και σημαντική πληροφορία για την χώρα και τις μελλοντικές συνεργασίες. Σε ό,τι αφορά τις χρηματοδοτήσεις, τα joint venture προγράμματα δίνουν τη δυνατότητα σύστασης μικτών επιχειρήσεων του αγροτοδιατροφικού τομέα σε πολλές χώρες της πρώην σοβιετικής ένωσης. Ήδη, τρέχουν αντίστοιχα προγράμματα από ιταλικές, ρουμανικές και βουλγαρικές επιχειρήσεις πάνω στο ζωικό και σε οπωροκηπευτικά προϊόντα.

Το ενδιαφέρον της συγκεκριμένης χώρας για τα αμπέλια, πού εκεί μπορούμε να προσφέρουμε μεγάλη τεχνολογία, εντοπίζεται στη ζώνη ιδιαίτερης παραγωγής συγκεκριμένων κρασιών, τα οποία βέβαια είναι γνωστά από την περιοχή της Γεωργίας, τα οποία έχουν πολύ μεγάλο αγοραστικό ενδιαφέρον στη μεγάλη ρωσική αγορά. Αναφέρομαι στις δύο γνωστές ποικιλίες από τη Γεωργία, στο kindzmarauli και τη hazara. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Μάρδας.

ΔΗΜΗΤΡΙΟΣ ΜΑΡΔΑΣ: Κύριε Υπουργέ, κυρία Πρόεδρε, αγαπητοί συνάδελφοι, θα κάνω κάποιες παρατηρήσεις πρώτα για το Αζερμπαϊτζάν και μετά κάποιες γενικότερες παρατηρήσεις για την εξαγωγική πολιτική της χώρας, σε ό,τι αφορά τα αγροτικά προϊόντα. Είναι λάθος η εκτίμηση, η οποία ακούστηκε προηγουμένως, σύμφωνα με την οποία επειδή αυτή η χώρα δεν είναι ορθόδοξη, δεν είναι μια χριστιανική χώρα και δεν ενδείκνυται να έχουμε εμπορικές συναλλαγές. Αν ακολουθούσε η χώρα μας και οποιεσδήποτε άλλες χώρες την συγκεκριμένη πολιτική, καταλαβαίνετε ότι θα είχαμε απομονωθεί από το μεγαλύτερο μέρος της περιοχής μας και ένα πολύ μεγάλο μέρος του κόσμου.

Ως εκ τούτου, οι συγκεκριμένες προσεγγίσεις είναι ιδιαίτερα επιβλαβείς για το διεθνές εμπόριο και όχι μόνο αυτό, όλοι ξέρουν ότι το διεθνές εμπόριο προάγει την ειρήνη. Επιπλέον, πίσω από το διεθνές εμπόριο προάγονται και οι πολιτικές σχέσεις. Το γεγονός ότι το Αζερμπαϊτζάν είναι μια τουρκόφωνη περιοχή και είναι κοντά στην Τουρκία, αυτό δε σημαίνει ότι η Ελλάδα θα μπορεί να έχει πολύ καλές προσβάσεις σε μια χώρα και να σημειώσουμε, ότι η συγκεκριμένη χώρα διαρκώς όλο αυτό το χρονικό διάστημα όπου η Ελλάδα αναπτύσσει σχέσεις μαζί της, θέλει να έχει όλο και πιο σφικτές πολιτικές σχέσεις, γιατί εκείνο το οποίο γνωρίζουμε όλοι είναι το εξής. Η Ελλάδα δεν επιδιώκει την πολιτική διείσδυση σε μια χώρα, όταν αναπτύσσει τις οικονομικές της σχέσεις, κάτι που το κάνουν άλλες χώρες και καταλαβαίνετε ότι αυτό προκαλεί μια αντιπάθεια εκ μέρους της κυβέρνησης του Αζερμπαϊτζάν προς τις άλλες χώρες.

Τέλος, να σημειώσω ότι το Αζερμπαϊτζάν δεν βρίσκεται στη Μέση Ανατολή, πρέπει να προσέχουμε τι λέμε. Είναι χώρα του Καυκάσου και περισσότερο, γειτνιάζει με την κεντρική Ασία παρά με την Μέση Ανατολή. Όπως τονίστηκε, υπάρχει ένα πολύ δυναμικό επιμελητήριο, το ελληνοαζέρικο, το οποίο θα οργανώσει τον Απρίλιο μια συνάντηση στην Ελλάδα, φέρνοντας σε επαφή επιχειρηματίες, οι οποίοι ασχολούνται με τα ακίνητα.

Έρχομαι σε κάποια θέματα που έχουν σχέση με την εξαγωγική πολιτική της χώρας στα αγροτικά προϊόντα. Ο αγαπητός συνάδελφος της Ν.Δ. δεν είναι πολύ ενημερωμένος, οπότε δίνω κάποια στοιχεία και καλό είναι να ενημερωνόμαστε πριν εκφράσουμε κάποιες απόψεις. Στην ιστοσελίδα του Υπουργείου Εξωτερικών που αναφέρεται στο section αγορά, μπορεί οποιοσδήποτε ο οποίος ασχολείται με αγροτικά προϊόντα και τρόφιμα, να βρει ένα σύνολο διευθύνσεων με όλα τα στοιχεία καταστημάτων, mail, τηλέφωνα και ότι άλλο είναι απαραίτητο για καταστήματα delicatessen για 70 χώρες του πλανήτη. Ως εκ τούτου, έχουμε έναν χώρο όπου κάποιος μπορεί να αντλήσει πληροφορίες. Επίσης, υπάρχουν εισαγωγείς για 24 κλάδους, για 40 χώρες με όλες τις διευθύνσεις οι οποίες χρειάζονται, κάτι που μπορεί να βοηθήσει έναν Έλληνα εξαγωγέα, μπορεί να βρει πληροφορίες χωρίς να πληρώσει.

Τέλος, έχουμε μια αναλυτική παρουσίαση του εισαγωγικού εμπορίου 42 χωρών για 120 περίπου προϊόντα, με έναν τέτοιο τρόπο που μπορεί να βοηθήσει τον οποιονδήποτε εξαγωγέα ή μικροπαραγωγό να δει κατά πόσον μπορεί να στείλει τα προϊόντα του σε μια από αυτές τις χώρες ή δεν μπορεί να στείλει, είτε αγροτικά κατά κύριο λόγο είτε οτιδήποτε άλλα προϊόντα. Κλείνοντας, συζητώντας το θέμα του τυριού και πιο συγκεκριμένα της φέτας, εκείνο που θα ήθελα να επισημάνω είναι ότι είναι πάρα πολύ δύσκολο να εξασφαλίσουμε μια τέτοια σημαία για το τυρί και δεν το έχουν εξασφαλίσει και άλλες χώρες, όπως π.χ. τυρί τύπου παρμεζάνα και όχι παρμεζάνα και πει από την άλλη πλευρά βέβαια, η ελληνική παραγωγή είναι τόσο μικρή που δεν μπορεί να καλύψει ούτε καν τη μισή ζήτηση στο χώρο της φέτας. Τόσο στη νότια Αφρική όσο και στον Καναδά, οι περισσότεροι από αυτούς που παράγουν τυρί τύπου φέτα ή φέτα, αν ακολουθούν τις προδιαγραφές, είναι ελληνικής καταγωγής.

ΧΑΡΑ ΚΑΦΑΝΤΑΡΗ(Πρόεδρος της Επιτροπής): Το λόγο έχει ο κ. Ουρσουζίδης.

ΓΙΩΡΓΟΣ ΟΥΡΣΟΥΖΙΔΗΣ: Επί της ουσίας, επί του νομοσχεδίου, δεν μπορεί κανείς να διαφωνήσει υπό την έννοια ότι βελτιώνει τις συνθήκες συνεργασίας δύο λαών. Το αντίθετο, όταν υπάρχουν οι προϋποθέσεις εκείνες και δεν γίνονται άμεσα αντιληπτές και δημιουργούν συνθήκες εμπάργκο, τότε δημιουργούν πρόβλημα γιατί τους κλείνουν τα σύνορα μεταξύ των λαών, όπως το εμπάργκο που προκλήθηκε σε σχέση με τη Ρωσία και το έχει πληρώσει τόσο ακριβά ο ελληνικός αγροτικός πληθυσμός. Κατά συνέπεια, επί του νομοσχεδίου δεν μπορεί κανείς, παρά να συμφωνήσει.

Ωστόσο, επειδή έγινε αναφορά για τα προϊόντα με ονομασία προέλευσης και ιδιαίτερα για την φέτα, όλοι έχουν την γνώση να καταλαβαίνουν ότι η λέξη φέτα είναι ελληνική. Κατά συνέπεια, προσδιορίζει ό,τι κι αν κάνουν αυτοί που προσπαθούν να καπηλεύσουν. Άλλωστε η προσπάθεια καπηλείας της λέξης φέτα, σημαίνει ότι αναγνωρίζουν ένα προϊόν, το οποίο έχει υψηλή ποιότητα και έχει καταφέρει να μπει στα ράφια των καταστημάτων, γι’ αυτό έχει και ενδιαφέρον, αλλά εκτός από την γνώση έχουν και τη γεύση. Οι ιδιαίτερες κλιματολογικές συνθήκες που επικρατούν στη χώρα μας, δημιουργούν τις προϋποθέσεις για να μην μπορεί κανείς να αμφισβητήσει τη συγκεκριμένη ποιότητα του προϊόντος. Άλλο πράγμα αυτό όμως, κι άλλο πράγμα η στάση των γνωστών Ευρωβουλευτών που δεν έπραξαν τα αυτονόητα. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε, το λόγο έχει ο κ. Υπουργός.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Καταρχήν αισθάνομαι ότι πρέπει να ευχαριστήσω τους συναδέλφους γιατί πιστεύω ότι η αναφορά της συμφωνίας στον αγροτικό χώρο ήταν αυτή που προκάλεσε μια διεξοδική συζήτηση για τέτοιου τύπου συμφωνίες, διότι όλες αυτές οι συμφωνίες έχουν ένα γενικό χαρακτήρα, μια ευχή ουσιαστικά εκφράζουν, η οποία ευχή για να υλοποιηθεί θέλει περαιτέρω βήματα. Όπως, στην προκειμένη περίπτωση η μεικτή επιτροπή, είναι αυτή που ουσιαστικά θα αναλάβει να υλοποιήσει τις ευχές που εκφράστηκαν σε επίπεδο Υπουργών για τη συγκεκριμένη συμφωνία. Εδώ, λοιπόν, είναι ένα κομμάτι πάρα πολύ σοβαρό, που θα πρέπει ουσιαστικά και από την πλευρά των Υπουργείων, αλλά και ιδιαίτερα από το Υπουργείο Εξωτερικών να υπάρξουν άνθρωποι οι οποίοι θα περπατήσουν αυτήν τη συμφωνία. Εγώ όμως θα πάω και λίγο πιο πέρα, γιατί αυτό που θεωρώ καθοριστικό σε τέτοιου τύπου συμφωνίες είναι ο εντοπισμός, η αναζήτηση και από τα δύο κράτη των ανθρώπων που ασχολούνται και ιδιαίτερα εμπορεύονται τα προϊόντα του συγκεκριμένου χώρου.

Εκεί είναι το κρίσιμο σημείο και δυστυχώς, τουλάχιστον από την εμπειρία που έχω από την κυβερνητική μου θητεία, ελάχιστα βήματα έχουν γίνει προς αυτή την κατεύθυνση. Πρέπει λοιπόν να βρεθούν αυτοί οι άνθρωποι για να μπορέσουμε πλέον να πάμε στο επόμενο βήμα, που ιδιαίτερα για αυτή τη συμφωνία, είναι πολύ σημαντικό. Υπάρχει αλληλοσυμπλήρωση των προϊόντων των δύο χωρών, δηλαδή, υπάρχουν προϊόντα που εμείς μπορούμε να προσφέρουμε και η άλλη πλευρά να είναι ελλειμματική, αυτό όμως είναι κάτι το οποίο μέσω των ανθρώπων των εμπόρων, των επιχειρηματιών μπορεί να υπηρετηθεί, εάν αφήσουμε αυτά να υπηρετηθούν από κρατικούς φορείς, από υπουργικούς ή κατώτερα στελέχη, δεν υπάρχει περίπτωση. Άρα, λοιπόν, ένα βήμα προς αυτή την κατεύθυνση.

Το δεύτερο είναι ότι όντως εμείς ειδικά έχοντας ως σημαία πολλά ποιοτικά προϊόντα και δεν είναι μόνο η φέτα, είναι και άλλα προϊόντα τα οποία πρέπει να τα στηρίξουμε, διότι έχουμε και μεγάλη παραγωγή και μπορούμε να ανταποκριθούμε σε απαιτήσεις τρίτων χωρών, άρα, λοιπόν, είναι ένα θετικό βήμα η συγκεκριμένη συμφωνία, μένει σε εμάς πως θα την υπηρετήσουμε όσο γίνεται καλύτερα. Τώρα θέματα που μπήκαν σχετικά με προϊόντα, έτσι και αλλιώς η επιτροπή αυτή έχει την δυνατότητα να επεκταθεί σε όλο το κομμάτι που αφορά τον αγροτικό χώρο. Τα περί δαπανών, το πώς θα καλύπτονται κλπ, μόνο και μόνο η αναφορά ότι όποιος ταξιδεύει πληρώνει το κόστος, διότι αυτό είναι σε αυτές τις συμφωνίες, τα ταξίδια είναι που έχουν το κόστος και το αναλαμβάνει αυτός ο οποίος ταξιδεύει, έτσι λειτουργούν αυτές οι συμφωνίες. Και βέβαια, επειδή αναφέρθηκε και η περίπτωση της Ε.Ε., ότι είναι στα πλαίσια υπηρεσιών του καπιταλισμού, της Ε.Ε. και τα λοιπά, είναι πάρα πολύ απλό, είμαστε μέρος της Ε.Ε. και λογικό είναι και εμείς οι ίδιοι, αλλά και οι χώρες με τις οποίες κάνουμε συμφωνίες να σέβονται τις διαδικασίες που ακολουθούνται στην Ε.Ε.. Δεν μπορεί αλλιώς να γινούν αυτές τις συμφωνίες.

Για την φέτα να σας πω κάτι, τα έχουμε συζητήσει και τα έχουμε πει, εμείς τουλάχιστον από τη δική μας πλευρά κάναμε ένα σημαντικό βήμα, μια συμφωνία που δεν διασφάλιζε την φέτα, καταφέραμε μέσα στα πέντε χρόνια, εφ' όσον γίνουν οι σχετικές συζητήσεις και προχωρήσει η διαδικασία αναθεώρησης, να απαλειφθεί ο όρος φέτα, σε όλα τα λευκά τυριά, πλην της φέτας η οποία θα είναι φέτα ελληνική, δεδομένου ότι η προστασία η πλήρης, δεν έχει μόνο αναφορά την πρώτη ύλη, αλλά και την παραγωγή της χώρας, τον τρόπο παρασκευής και τα λοιπά. Όμως, νομίζω πως μερικοί από εσάς παρακολουθήσετε τη συζήτηση που είχαμε προχθές, με τους Βουλευτές ο Απόδημου Ελληνισμού και ιδιαίτερα με αυτούς από τον Καναδά που αναφέρθηκαν στη φέτα.

Όπου πραγματικά το πρόβλημα μας αυτή την ώρα είναι να υπηρετήσουμε την συζήτηση που υπάρχει στη διεθνή αγορά, να έχουμε παραγωγή φέτας και σας το λέω ότι η φέτα στην διεθνή αγορά έχει διπλάσια τιμή από το διπλανό «μαϊμού» τυρί, που θέλει να εκμεταλλευτεί τον όρο φέτα και άρα, λοιπόν, δεν σημαίνει ότι θα αφήσουμε στη μέση την προσπάθεια αυτή για την πλήρη προστασία. Περισσότερα δεν θέλω να πω, γιατί καμιά φορά βλέπω κάτι όψιμες τοποθετήσεις, κάτι εξαλλοσύνες ότι καταστράφηκε ο χώρος. Τουλάχιστον ο χώρος έχει μια προοπτική, εάν μπορέσουμε να τον βοηθήσουμε για να την υπηρετήσει, αυτό είναι το κυρίαρχο.

ΧΑΡΑΛΑΜΠΟΣ ΑΘΑΝΑΣΙΟΥ: Συγγνώμη, κύριε Υπουργέ, να ρωτήσω κάτι; Μια απορία, εγώ συμφωνώ με αυτά που είπατε, έτσι είναι, αλλά οι Ευρωβουλευτές του ΣΥ.ΡΙΖ.Α. γιατί δεν το ψήφισαν;

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Να σας πω τώρα, με βάζετε εμένα να σας απαντήσω για συγκεκριμένα πρόσωπα. Έκριναν ότι η συμφωνία δεν υπηρετεί αυτό που πρεσβεύουν οι ίδιοι. Τι θέλετε άλλο να σας πω εγώ; Υπάρχουν και άλλα ζητήματα, επειδή μπήκαν πολλά θέματα τα οποία έχουν σχέση με την προώθηση των εξαγωγών, με το τι κάνουμε, δεν νομίζω πως μας επιτρέπει ο χρόνος, ίσως σε κάποια άλλη συζήτηση, εγώ θα σας πω μόνο το εξής, ότι ήδη εμείς το 2016 ξοδέψαμε 150 εκατομμύρια ευρώ και την προώθηση των ελληνικών εξαγωγών, δεν είναι λίγα τα λεφτά αυτά. Και ένα σωρό άλλες διαδικασίες που εφαρμόζει το Υπουργείο.

Ενημέρωση όσον αφορά σε αυτό που μπήκε κι αφορά τον έλεγχο ό,τι όντος με τους φορείς πιστοποίησης έχουμε προβλήματα και ήδη ετοιμαζόμαστε για να βγει ένα πρόστιμο για όλους, μετά από ένα πόρισμα που έχει δοθεί για την συγκεκριμένη περίπτωση και θα μου επιτραπεί να το δω, δεν υπάρχει περίπτωση, θα ενημερώσω με λεπτομέρεια. Για την Τροπολογία ένα τελευταίο, όπου και για λόγους κοινοβουλευτικής δεοντολογίας, διότι πρόκειται για σύμβαση, δεν είναι δυνατόν μια σύμβαση να την μετατρέψουμε σε υποδοχέα τροπολογιών και το δεύτερο είναι βρίσκεται στην αρμοδιότητα του ΥΠΕΚΑ και εγώ δεν μπορώ να εκφράσω λόγο εκεί.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Κύριε Υπουργέ, δεν απαντήσατε σε ό,τι αφορά τους πόρους για το αν θα επιβαρυνθεί περαιτέρω το Δημόσιο με τη χρηματοδότηση, αυτό που ρώτησα εγώ.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των ΑΝ.ΕΛ.): Συγνώμη λίγο, η Τροπολογία αφορά αγροτικές εκτάσεις, εκεί που πηγαίνουμε ένας ζωντανέψουμε κύριε Υπουργέ, την γεωργία, βλέπουμε ότι δεν μπορούνε οι αγρότες να πάνε στα χωράφια τους, είναι πολύ σοβαρό το πρόβλημα.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Εγώ δεν τα διαφωνήσω για την αγωνία σας, απλώς σας λέω ότι είναι αρμοδιότητα του Υπουργείου Περιβάλλοντος και βεβαίως υπάρχει ο αρμόδιος Υπουργός, ο οποίος μπορεί να απαντήσει για το εάν την δέχεται ή όχι, εφ' όσον τεθεί, σας λέω όμως εκ των προτέρων ότι σε συμβάσεις τέτοιου χαρακτήρα, δεν είναι πρέπον να μπαίνουν τέτοιου είδους τροπολογίες. Τίποτα άλλο.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των ΑΝ.ΕΛ.): Ωραία, δεν έχω αντίρρηση να έρθει στην Ολομέλεια και να απαντήσει και να κάνουμε ένα διάλογο, γιατί ειδικά επάνω στην Μακεδονία είναι μείζονος σημασίας θέμα, κύριε Υπουργέ, και αποδείχθηκε ότι τελικά και στην Πελοπόννησο είναι μείζονος σημασίας και ξέρω την ευαισθησία σας για τα θέματα αυτά. Για αυτό επιμένω. Ευχαριστώ.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Κύριε συνάδελφε, τι εννοείτε, κόστος λειτουργίας της επιτροπής;

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Όχι. Κόστος της τριμελούς αντιπροσωπείας που θα έρχεται. Θα επιβαρύνεται το Υπουργείο Αγροτικής Ανάπτυξης; Θα επιβαρύνει περαιτέρω το Δημόσιο;

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Όταν η αντιπροσωπεία του Υπουργείου Αγροτικής Ανάπτυξης πάει στο Αζερμπαϊτζάν, το Υπουργείο Αγροτικής Ανάπτυξης θα αναλάβει το κόστος μεταφοράς.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Οφείλω να ρωτήσω, εάν θα είναι από εκεί ή αν θα ζητήσετε χρηματοδότηση επιπλέον από την Ε.Ε. στήριξης, πάνω σε αυτά τα έξοδα, αυτό, δεν είπα κάτι διαφορετικό.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Αυτού του είδους οι επαφές δεν είναι επαφές στα πλαίσια της Ε.Ε., που να μπορούμε να ζητήσουμε χρηματοδότηση, αλλά είναι επαφές μεταξύ δύο κρατών - μελών, που το ένα είναι μέλος της Ε.Ε. και το άλλο δεν είναι.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Με λίγα λόγια επιβαρύνει τον προϋπολογισμό του Υπουργείου. Δεν το λέω κακοπροαίρετα, απλά να γνωρίζουμε τι γίνεται.

ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων): Νομίζω σας απάντησα κ. συνάδελφε.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κυρίες και κύριοι Βουλευτές, ολοκληρώθηκε η συζήτηση για την επεξεργασία και εξέταση του σχεδίου νόμου του Υπουργείου Αγροτικής Ανάπτυξης και Τροφίμων «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν για συνεργασία στον τομέα της γεωργίας». Ανακεφαλαιώνουμε με τις θέσεις των κομμάτων, όπως εκφράστηκαν από τις τοποθετήσεις των Εισηγητών και των Ειδικών Αγορητών.

Ο ΣΥΡΙΖΑ ψηφίζει υπέρ,

η Νέα Δημοκρατία ψηφίζει υπέρ,

ο Λαϊκός Σύνδεσμος – Χρυσή Αυγή καταψηφίζει,

η Δημοκρατική Συμπαράταξη ΠΑΣΟΚ-ΔΗΜΑΡ ψηφίζει υπέρ,

το Κ.Κ.Ε. καταψηφίζει,

οι Ανεξάρτητοι Έλληνες – Εθνική Πατριωτική Δημοκρατική Συμμαχία ψηφίζουν υπέρ,

η Ένωση Κεντρώων ψηφίζει υπέρ και

το «Ποτάμι¨, επίσης ψηφίζει υπέρ.

Συνεπώς, το σχέδιο νόμου του Υπουργείου Αγροτικής Ανάπτυξης και Τροφίμων «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας του Αζερμπαϊτζάν για συνεργασία στον τομέα της γεωργίας» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Λύεται η συνεδρίαση.

Στο σημείο αυτό, η Πρόεδρος της Επιτροπής, προχώρησε στη γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Δημαράς Γιώργος, Δρίτσας Θεόδωρος, Θεοφύλακτος Γιάννης, Καραγιάννης Γιάννης, Καρακώστα Εύη, Κάτσης Μάριος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Μάρδας Δημήτριος, Αντωνίου Μαρία, Κατσαφάδος Κωνσταντίνος, Σκρέκας Κωνσταντίνος, Ζαρούλια Ελένη, Αρβανιτίδης Γεώργιος, Τζελέπης Μιχαήλ, Μωραΐτης Νικόλαος, Καμμένος Δημήτριος, Λαζαρίδης Γεώργιος, Αμυράς Γεώργιος και Γεωργιάδης Μάριος.

Στο σημείο αυτό περί ώρα 14.40 λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**